****

**AKREDITĀCIJAS EKSPERTU KOMISIJAS ZIŅOJUMS**

**PAR**

**SKRĪVERU MŪZIKAS UN MĀKSLAS SKOLAS**

**AKREDITĀCIJAS UN**

**VADĪTĀJAS IVETAS BIĶERNIECES**

**PROFESIONĀLĀS DARBĪBAS VĒRTĒŠANAS REZULTĀTIEM**

**Decembris, 2024**

**VISPĀRĪGAS ZIŅAS PAR IZGLĪTĪBAS IESTĀDI, VĒRTĒŠANAS NORISES LAIKU UN AKREDITĀCIJAS EKSPERTU KOMISIJAS SASTĀVU**

|  |  |
| --- | --- |
| **Izglītības iestādes nosaukums** | **Skrīveru Mūzikas un mākslas skola**  |
| **Izglītības iestādes juridiskā adrese** | Daugavas iela 85, Skrīveri, Skrīveru pag., Aizkraukles nov., LV-5125 |
| **Izglītības iestādes tālruņa numurs** | 29493955 |
| **Izglītības iestādes elektroniskā pasta adrese** | Smms@aizkraukle.lv  |
| **Izglītības iestādes vadītājs un amatā stāšanās laiks** | Iveta Biķerniece20.08.1999 |
| **Izglītības iestādes dibinātājs** | Aizkraukles novada pašvaldība |
| **Īstenotās izglītības programmas** | 13 profesionālās ievirzes izglītības programmas mūzikā un 1 profesionālās ievirzes izglītības programma mākslā  |
| **Izglītojamo skaits izglītības iestādē** | 188 |
| **Pedagogu skaits izglītības iestādē**  | 19 |
| **Atbalsta personāls (tarificētā darba slodze) izglītības iestādē**  | - |
| **Akreditācijas norises laiks izglītības iestādē** | **no 2024.gada 11.novembra līdz 15.novembrim** |
| **Akreditācijas ekspertu komisija** | komisijas vadītāja | Latvijas Nacionālā kultūras centra Kultūrizglītības nodaļas mūzikas izglītības eksperte **Elita Barisa** |
| eksperte | Juglas Mūzikas skolas direktore **Sandra Grīnberga** |
| eksperts | Jāzepa Vītola Latvijas Mūzikas akadēmijas profesors, Klavieru katedras vadītājs **Juris Kalnciems** |
| eksperte | Alfrēda Kalniņa Cēsu mūzikas vidusskolas pedagoģe **Elita Ezermale** |
| eksperte | Juglas Mūzikas skolas saksofona un klarnetes spēles pedagoģe **Ieva Melne** |
| eksperte | Jūrmalas Mūzikas vidusskolas pedagoģe **Dzidra Pelēķe** |
| eksperte | Gulbenes Mākslas skolas direktore **Sandra Dikmane** |
| eksperte | Balvu Mūzikas skolas direktors **Egons Salmanis** |

1. **VISPĀRĪGA INFORMĀCIJA PAR IZGLĪTĪBAS IESTĀDES DARBĪBAS KVALITĀTES UN IZGLĪTĪBAS IESTĀDES VADĪTĀJA PROFESIONĀLĀS DARBĪBAS VĒRTĒŠANU**

* 1. Izglītības iestādes darbības kvalitātes vērtēšanā izmanto vienotu procedūru, kuru nosaka Izglītības likuma 4.1pants un Ministru kabineta 2024.gada 4.jūnija noteikumi Nr.325 “Vispārējās izglītības un profesionālās izglītības iestāžu akreditācijas un to vadītāju profesionālās darbības novērtēšanas kārtība” <https://likumi.lv/ta/id/352674-visparejas-izglitibas-un-profesionalas-izglitibas-iestazu-akreditacijas-un-to-vaditaju-profesionalas-darbibas-novertesanas-kartiba>.
	2. Atbilstoši Izglītības likumā noteiktajam izglītības kvalitāte ir **izglītības process, saturs, vide** un **pārvaldība**, kas ikvienam nodrošina iekļaujošu izglītību un iespēju sasniegt augstvērtīgus rezultātus atbilstoši sabiedrības izvirzītajiem un valsts noteiktajiem mērķiem.
	3. Izglītības iestādes vadītāja profesionālās darbības vērtēšana, izvērtējot 4.kategoriju jeb izglītības iestādes pārvaldības kvalitāti, ir daļa no izglītības iestādes darbības kvalitātes vērtēšanas.
	4. Kvalitātes vērtēšanā iegūtā informācija un dati atspoguļo sniegumu piecos kvalitātes vērtējuma līmeņos (nepietiekami, jāpilnveido, labi, ļoti labi, izcili) katrā elementā:

|  |  |
| --- | --- |
| **Kvalitātes vērtējuma līmenis** | **Kvalitātes vērtējuma līmeņa raksturojums** |
| **“nepietiekami”** | norāda uz normatīvo aktu pārkāpumiem vai atkārtotu neefektīvu darbību izglītības iestādē vai izglītības iestādes pārvaldībā |
| **“jāpilnveido”** | norāda, ka izglītības iestādes vai izglītības iestādes vadītāja profesionālā darbība atbilst minimālajām prasībām – tiek ievērota normatīvo aktu minimālo prasību izpilde. Izglītības iestādes vai izglītības iestādes vadītāja profesionālajā darbībā ir konstatēti 50% un vairāk rezultatīvie rādītāji, kurus nepieciešams pilnveidot tuvāko divu gadu laikā |
| **“labi”** | norāda, ka izglītības iestādes darbība un tās vadības darbs atbilst optimāli sasniedzamajam kvalitātes līmenim. Izglītības iestādē ir uzsākts ieviest pārmaiņas un tās tiek ieviestas |
| **“ļoti labi”** | norāda, ka izglītības iestādes darbība un tās vadības darbs pārsniedz optimāli sasniedzamo kvalitātes līmeni, izglītības iestādē tiek uzkrāta, apkopota un popularizēta tās pieredze, ar kuru tā sistēmiski un mērķtiecīgi dalās ar citām izglītības iestādēm. Izglītības iestādē nepieciešamās pārmaiņas ir ieviestas – tā ir izglītības iestādes stiprā puse |
| **“izcili”** | norāda, ka izglītības iestādes darbībā un tās vadības darbā ir radītas izglītības inovācijas, kuras nepieciešams padziļināti pētīt un popularizēt valsts un starptautiskā līmenī |

**II. IZGLĪTĪBAS IESTĀDES DARBĪBAS PAMATRĀDĪTĀJI**

**2.1. Izglītības iestādes misija, vīzija, kvalitātes mērķi:**

* + 1. Misija – mūzikas un mākslas skola atvērta radošai darbībai ar daudzveidīgu izglītības programmu piedāvājumu izglītojamo konkurētspējas veidošanai;
		2. Vīzija – uz inovatīvu darbību vērsts, cieņpilns audzēknis, kas mērķtiecīgi virzās uz izaugsmi profesionālajā jomā;
		3. Mērķi:

Nodrošināt sistematizētu zināšanu un prasmju apguvi, veicinot vērtīborientācijas veidošanos mākslā, kultūrā līdztekus pamatizglītības vai vidējās izglītības pakāpei, kas dod iespēju sagatavoties profesionālās izglītības ieguvei izraudzītajā virzienā.

Veidot skolas vidi, organizēt un īstenot izglītību, kas nodrošinātu profesionālās ievirzes izglītības programmās mākslā un mūzikā noteikto mērķu sasniegšanu.

**2.2. Izglītības iestādes un tās vadītāja profesionālo darbību raksturo šādi rādītāji:**

* + 1. 66,4% audzēkņu piedalās konkursos, 35% audzēkņu iegūst godalgotas vietas vietējos izglītības iestādes īstenotajos konkursos, 8% audzēkņu iegūst godalgotas valsts un starptautiskos konkursos;
		2. 98% audzēkņu ir informēti par aktualitātēm darba tirgū, karjeras iespējām un tendencēm  vietējā un valsts mērogā;
		3. 100% vērotajās mācību nodarbībās izglītības procesa plānošanas un īstenošanas efektivitāte ir laba, tostarp, tās ir metodiski un didaktiski daudzveidīgas, un audzēkņiem ir iespējams apgūt nepieciešamās zināšanas, prasmes un attieksmes profesionālai darbībai;
		4. 100% pedagogu ir normatīvajos aktos noteiktā nepieciešamā izglītība un profesionālā kvalifikācija;
		5. 100% pedagogi veic normatīvos aktos noteikto nepieciešamo profesionālās kompetences pilnveidi;
		6. Izglītības iestāde regulāri (reizi gadā) iegūst datus un informāciju, kura apliecina, ka izglītības iestādes mikroklimats, fiziskā un emocionālā vide ir droša. Anketēšanā piedalījās 99% respondentu (tai skaitā 100% audzēkņu);
		7. 100% respondentu norādīja, ka izglītības iestādē jūtas fiziski un emocionāli droši;
		8. 98% pedagogu ir apmierināti ar pieejamajiem un nodrošinātajiem resursiem.

**2.3. Izglītības iestādes un tās vadītāja profesionālo darbību raksturo šādi izglītības kvalitātes risku rādītāji:**

|  |  |  |  |
| --- | --- | --- | --- |
| **Nr.p.k.** | **Izglītības kvalitātes riski** | **Ir/Nav** | **Piezīmes** |
| 2.3.1. | Izglītības iestādes īstenotās izglītības programmas visu mācību priekšmetu nodrošināšana atbilstoši plānotajam  | nav |  |
| 2.3.2. | Izglītības iestādē ir ilgstošas pedagogu vakances (vairāk kā 1 mēnesi iepriekšējā un/vai aktuālajā mācību gadā)  | nav |  |
| 2.3.3. | Izglītības iestādes sasniegumi konkursos, izstādēs, sacensībās u.tml. pēdējā mācību gada laikā ir statistiski zemāki nekā pēdējo trīs mācību gadu laikā vidēji  | nav |  |
| 2.3.4. | Izglītības iestādes nodrošinājums ar nepieciešamo infrastruktūru un materiāltehniskajiem resursiem (elements “Infrastruktūra un resursi” 3.3.1.) ir novērtēts ar kvalitātes līmeni “jāpilnveido”  | nav |  |
| 2.3.5. | Izglītības iestādes karjeras izglītības kvalitāte (elements “Izglītības turpināšana un nodarbinātība” 1.2.5.) ir novērtēta ar kvalitātes līmeni “jāpilnveido”  | nav |  |

* 1. **Iepriekšējā vērtēšanā sniegto rekomendāciju / uzdevumu izpilde**

2018.gada akreditācijas komisijas ieteikumi ir izpildīti.

**III. IZGLĪTĪBAS IESTĀDES DARBĪBAS KVALITĀTES UN IZGLĪTĪBAS IESTĀDES VADĪTĀJA PROFESIONĀLĀS DARBĪBAS NOVĒRTĒJUMA KOPSAVILKUMS**

|  |  |
| --- | --- |
| Kategorijas un elementi: | Kvalitātes vērtējuma līmenis |
|  | Nepietiekami  | Jāpilnveido  | Labi | Ļoti labi | Izcili |
| 1. Atbilstība mērķiem |  |
| * 1. Kompetences un sasniegumi
 |  |  |  | **x** |  |
| * 1. Izglītības turpināšana un nodarbinātība
 |  |  |  | **x** |  |
| * 1. Vienlīdzība un iekļaušana
 |  |  |  | **x** |  |
| 2. Kvalitatīvas mācības |  |  |
| 2.1. Mācīšana un mācīšanās |  |  |  | **x** |  |
| 2.2. Pedagogu profesionālā kapacitāte |  |  |  | **x** |  |
| 2.3. Izglītības programmu īstenošana |  |  |  | **x** |  |
| 3. Iekļaujoša vide |  |  |
| 3.1. Pieejamība  |  |  |  | **x** |  |
| 3.2. Drošība un psiholoģiskā labklājība |  |  |  | **x** |  |
| 3.3. Infrastruktūra un resursi |  |  | **x** |  |  |
| 4. Laba pārvaldība |  |  |  |  |  |
| 4.1. Administratīvā efektivitāte |  |  |  | **x** |  |
| 4.2. Vadības profesionālā darbība |  |  |  | **x** |  |
| 4.3. Atbalsts un sadarbība |  |  |  | **x** |  |
| Kopsavilkumā 12 vērtēšanas elementi |  |  | **1** | **11** |  |

**IV. KVALITĀTES VĒRTĒŠANAS REZULTĀTI**

**1.** **KATEGORIJA “ATBILSTĪBA MĒRĶIEM”**

**1.1.** **Elements “Kompetences un sasniegumi”.**

Izglītības iestādē ir izveidota sistēma, kā veic audzēkņu zināšanu, prasmju un kompetenču diagnostiku un iegūtos rezultātus attiecina pret izglītības programmas īstenošanā noteiktajām prasībām mācību satura apguvei. Lielākā daļa audzēkņu sasniedz nepieciešamās prasības. Izglītības iestādē regulāri tiek veikts mācību sasniegumu statistiskās informācijas apkopojums un analīze. Audzēkņu sekmes tiek izvērtētas metodisko komisiju sēdēs un Pedagoģiskās padomes sēdēs. Audzēkņiem, uzsākot jaunas tēmas apguvi, ir zināmas prasības vērtējuma saņemšanai un tās tiek respektētas. Vērtējumi tiek fiksēti skolvadības sistēmā “E-klase”. Izglītības iestādē ir izstrādāta vērtēšanas kārtība saskaņā ar aktuālo normatīvo regulējumu. Atbilstoši mācību priekšmetu programmu uzdevumiem, ir izvirzīti vērtēšanas kritēriji. Galvenā uzmanība vērsta uz audzēkņu individuālo attīstības dinamiku, kvalitāti, attieksmi un apzinīgumu attiecīgajā mācību priekšmetā un mācību procesā kopumā. Dati skolvadības sistēmā “E-klase” liecina, ka audzēkņu mācību sasniegumi izglītības programmu apguves noslēgumā 2023./2024. mācību gadā atbilst pietiekamam (7,9%) optimālam (75,8%) un augstam (16,3%) mācību satura apguves līmenim, kas ir būtisks uzlabojums, salīdzinājumā ar iepriekšējā mācību gada rezultātiem. 92,1% audzēkņu sekmju dinamika atbilst optimālam un augstam apguves līmenim. Skrīveru Mūzikas un mākslas skolas audzēkņi regulāri ar labiem rezultātiem piedalās novada, reģiona, valsts un starptautiskos konkursos un skatēs. Izglītības iestādē ir mērķtiecīgi izveidota sistēma darbam ar talantīgiem audzēkņiem – tiek diferencēta mācību programma, pedagogiem tiek tarificētas papildu mācību stundas darbam ar talantīgiem audzēkņiem, pedagogiem izstrādāta motivācijas sistēma, gūstot novērtējumu par audzēkņu sasniegumiem konkursos. Mācību gada beigās konkursu, skašu, festivālu laureāti un dalībnieki saņem no izglītības iestādes vadības pateicības rakstus par sasniegumiem un iestādes tēla popularizēšanu.

Gan mākslas jomas izglītības programma, gan mūzikas instrumentu izglītības programmas īstenošana nodrošina kvalitatīvu zināšanu un prasmju apguvi atbilstoši nozares vajadzībām. Absolvējot profesionālās ievirzes mūzikas programmu, audzēkņi iegūst nepieciešamās zināšanas un prasmes, lai varētu turpināt mācības vidējās profesionālās izglītības līmenī vai darbotos pašdarbības kolektīvos, vai kļūtu aktīvs mūzikas klausītājs, kā arī apgūtās prasmes iespējams veiksmīgi integrēt kādas citas profesijas apguvē.

Izglītības iestāde noteikusi audzināšanas darba prioritāros virzienus trīs gadiem, tos norādot 2023/2024. mācību gada audzināšanas plānā un aktīvi iedzīvinot praksē. Katra mācību gada beigās notiek audzēkņu vecāku anketēšana par audzināšanas jautājumiem. Izglītības iestāde anketēšanas rezultātus un audzināšanas darba kvalitāti izvērtē mācību gada beigās Pedagoģiskās padomes sēdē. Radošas personības veidošana ir mūzikas izglītības pamatuzdevums. Audzināšana tiek nodrošināta mācību procesā, skolas un ārpusskolas pasākumu ietvaros. Izglītības iestāde veicina audzēkņu personības izaugsmi, atbalstot viņu dalību koncertos, konkursos, festivālos, u.c. pasākumos. Tas gan ļauj pārliecināties par savu iegūto prasmju un spēju noderīgumu, gan arī salīdzināt savas un citu izglītības iestāžu audzēkņu prasmes, kā arī iepazīt citas kultūrizglītības iestādes un to piedāvātās iespējas.

Izvirzot izglītības iestādes kvalitātes mērķus, ņem vērā Kultūras ministrijas definētās kultūrpolitikas aktualitātes, konsultējas ar metodisko centru mūzikā – Jelgavas Mūzikas vidusskolu, kā arī izvērtē pedagogu pašvērtējuma ziņojumos pausto un aptauju rezultātus.

**Kvalitātes vērtējuma līmenis** **“Ļoti labi”.**

**1.2. Elements “Izglītības turpināšana un nodarbinātība”.**

Izglītības iestādē tiek veikts mērķtiecīgs darbs ar audzēkņiem, kuriem ir zemi mācību sasniegumi – tiek diferencētas mācību priekšmetu programmas instrumentu spēlē, izvēloties zemākas tehniskās grūtības skaņdarbus. Notiek individuālās sarunas ar vecākiem par nepieciešamo atbalstu audzēkņiem, ņemot vērā viņu vajadzības, organizējot mācību procesu.

Izglītības iestāde mācību noslēgumā izzina audzēkņu, absolventu un viņu vecāku vērtējumu par izglītības procesu, izvērtē iegūto informāciju. Nepieciešamības gadījumā veic izmaiņas mācību procesa organizācijā un pilnveido savu darbību atbilstoši saņemtajai atgriezeniskajai saitei.

Pateicoties ļoti ciešai sadarbībai starp izglītības iestādes personālu un vecākiem, audzēkņi mācības pārtrauc ļoti reti. Vienīgais iemesls mācību pārtraukšanai ir dzīvesvietas maiņa.

Izglītības iestāde nodrošina nepārtrauktu karjeras izglītību, kurā ar dažādu aktivitāšu (konkursi, koncerti, izstādes, “atvērto durvju dienas”, tikšanās ar absolventiem) palīdzību audzēkņi gūst reālistisku sasaisti ar darba vidi, izzina dažādu profesiju specifiku un iegūst informāciju par turpmākās izglītības iespējām. Izglītības iestāde informē un rosina audzēkņus apmeklēt atvērto durvju dienas Ogres Tehnikumā, Rīgas Mākslas un mediju tehnikumā, Mākslu izglītības kompetences centrā “Liepājas Mūzikas, mākslas un dizaina vidusskola”, Jelgavas Mūzikas vidusskolā, Jāzepa Mediņa Rīgas Mūzikas vidusskolā u.c. profesionālās vidējās mākslas un mūzikas izglītības iestādēs. Nozīmīgas karjeras izglītības komponentes ir tikšanās ar izglītības iestādes absolventiem (koncertu – izstāžu ciklu “Arī es…” un “Pavasarī” ietvaros) un pasākumi, kuros notiek tikšanās ar mākslas, mūzikas profesiju pārstāvjiem (koncertu cikls “Rītausmas koncerti” u.c. projektu ietvaros). Izglītības iestāde organizē mācību ekskursijas, kurās tiek iekļauts koncertu, izstāžu un/vai mākslas un mūzikas profesionālās vidējās izglītības iestāžu apmeklējums. Audzēkņi apmeklējuši radošo darbnīcu RADADA, kā arī organizēta tikšanās ar tekstilmākslinieci un Skrīveru Kultūras centra direktori. Rīkotas tekstilstudijas ,,Putnu kalns'' un audzēkņu vecāku un ģimenes locekļu radošo darbu izstādes. Mūzikas jomas karjeras izglītībā nozīmīga loma ir viesmākslinieku koncertu organizēšanai un koncertu apmeklēšanai. Piemēram, taustiņistrumentu spēles programmā katru gadu tiek uzaicināts kāds akordeonists vai kolektīvs, lai audzēkņiem rastos priekšstats par karjeras iespējām un paplašinātos redzes loks. Pagājušajā mācību gadā skolā uzstājās Diāna Katiņa, kura šogad jau ir izglītības iestādes pedagogs, kā arī ar koncertu viesojās Ulbrokas Pērles akordeonistu ansamblis “Akcents”, audzēkņi arī ir devušies uz koncertinterviju ar akordeonisti Kseniju Sidorovu. Pedagogi veicina audzēkņu interesi par tālākās profesionālās izglītības iespējām. Audzēkņi saņem informāciju par iestājeksāmenu prasībām profesionālās vidējās izglītības iestādēs mūzikā un mākslā, kā arī tiek sniegtas konsultācijas veiksmīgai iestājeksāmenu norisei.

Izglītības iestāde katru gadu monitorē absolventu turpmākās mācības vai studijas un izvērtē tās attiecībā pret izvirzītajiem mērķiem. 2022./2023. mācību gadā vidējo profesionālo izglītību apgūst 5 izglītības iestādes absolventi – grafiskā, vides, reklāmas un produktu dizaina jomas Ogres Tehnikumā, Grafisko dizainu – Jēkabpils Agrobiznesa koledžā, produktu dizainu – Rīgas Mākslas un mediju tehnikumā un Mākslu izglītības kompetences centrā “Rīgas Dizaina un mākslas vidusskola”. 2023./2024. mācību gadā profesionālo vidējo izglītību apgūst 11 izglītības iestādes absolventi – Jelgavas Mūzikas vidusskolā, Jāzepa Mediņa Rīgas Mūzikas vidusskolā, Ogres Tehnikumā un Jēkabpils Agrobiznesa koledžā. 2024./2025. mācību gadā profesionālo vidējo izglītību sāka apgūt 14 izglītības iestādes absolventi. No šī mācību gada izglītības iestādes pedagogu komandai pievienojās absolvente, kura paralēli studē Jāzepa Vītola Latvijas Mūzikas akadēmijā.

Izglītības iestādē ir pieejama kvalitatīva, daudzveidīga un lietderīga informācija par īstenotajām izglītības programmām, to saturu, iestāšanās nosacījumiem, mācību ilgumu un karjeras attīstību, tālākizglītības virzieniem un iespējām. Izglītības iestādē organizē informatīvos pasākumus audzēkņiem, potenciālajiem audzēkņiem, viņu vecākiem, tie ir pierādāmi un dokumentēti. Pedagogi sadarbojas ar vecākiem audzēkņu karjeras iespēju izvēlē, gatavojoties konkursiem, koncertiem. Nozīmīga ir arī izglītības iestādē iedibinātā tradīcija veidot skolas ēkas un apkārtnes noformējumu (rotājumi pagalmā svētku laikā, darbu ekspozīcijas logos), lai sniegtu vēstījumu pilsētai un vietējai kopienai par savu darbību.

**Kvalitātes vērtējuma līmenis** **“Ļoti labi”.**

**1.3.Elements “Vienlīdzība un iekļaušana”.**

Izglītības iestādē administrācijai, pedagogiem, dibinātājam un vecākiem ir vienota izpratne par vienlīdzību un iekļaušanu. Izglītības iestādē nav sastopama diskriminācija, ksenofobija vai cita veida neiecietība. Izglītības iestādes vide ir piemērota personām ar invaliditāti. Tiek organizēti koncerti senioriem, kuros daudzi klausītāji ir ratiņkrēslos, tādējādi attīstot audzēkņos toleranci pret cilvēkiem ar īpašām vajadzībām. Viena no izglītības iestādes tradīcijām ir “Senioru dienas”, kas ietver koncertus senioriem.

Izglītības iestāde veido iekļaujošu mācību vidi un īsteno vienlīdzīgas attieksmes organizācijas kultūru. Izglītības iestādes iekšējo noteikumu “Skrīveru mūzikas un mākslas skolas iekšējās kārtības noteikumi” pielikumā Nr. 2 ir aprakstīts rīcības plāns gadījumiem, kad kāds tiek fiziski un/vai emocionāli apcelts vai aizskarts. Noteikumi pieejami izglītības iestādes mājas lapā un izvietoti arī telpās. Personāls, audzēkņi un vecāki pārzina izstrādāto rīcības plānu, pamana apcelšanas un aizskaršanas gadījumus un tos nekavējoties risina vai arī vēršas pie atbildīgajiem, lai informētu par notikušo. Problēmsituāciju gadījumā izglītības iestāde nodrošina atbalstu visiem iesaistītajiem.

Izvērtējot izglītības iestādi, izglītības kvalitātes riski netika konstatēti. Izglītības iestādes īstenotajās izglītības programmās visi mācību priekšmeti atbilst plānotajam, izglītības iestādē nav ilgstošas pedagogu vakances, audzēkņu sasniegumi konkursos, izstādēs pēdējā mācību gada laikā nav statistiski zemāki nekā pēdējo trīs mācību gadu laikā vidēji, izglītības iestādes karjeras izglītības kvalitāte nav novērtēta ar kvalitātes līmeni “jāpilnveido”, izglītības iestādē pēdējo divu mācību gadu laikā ir absolventi, kuri turpina iegūt izglītību profesionālajā vidējā izglītībā.

**Kvalitātes vērtējuma līmenis** **“Ļoti labi”.**

1. **KATEGORIJA “KVALITATĪVAS MĀCĪBAS”**

**2.1. Elements “Mācīšana un mācīšanās”.**

Izglītības iestādē ir izveidota mērķtiecīga sistēma mācīšanas un mācīšanās procesa kvalitātes izvērtēšanai un pilnveidei visās īstenotajās izglītības programmās. Izglītības iestādē katru semestri tiek veikta mācību stundu vērošana, kurā piedalās 95% pedagogu, lai iegūtu objektīvu informāciju par mācīšanas un mācīšanās procesa kvalitāti. Iegūtā informācija tiek apkopota un analizēta metodisko komisiju un Pedagoģiskās padomes sēdē, tās rezultātā veicot izglītības iestādes darba pilnveides pasākumus.

Izglītības iestādē ir izstrādāti “Noteikumi par izglītojamo zināšanu un prasmju vērtēšanas kritērijiem un kārtību, par izglītojamo pārcelšanu nākamajā klasē, izglītojamo atskaitīšanu”, kas nosaka vērtēšanas kārtību saskaņā ar aktuālo ārējo normatīvo regulējumu. Ir izstrādāti formatīvās vērtēšanas kritēriji, ievērojot tematu un stundā sasniedzamo rezultātu. Pedagogi izprot mācību sasniegumu vērtēšanas kārtību un ievēro to. Audzēkņi un vecāki ir informēti par mācību sasniegumu vērtēšanas kārtību, tai skaitā par iespējām uzlabot sniegumu, izprot formatīvās un summatīvās vērtēšanas atšķirības un sasniedzamos rezultātus. Izglītības iestādes vadība sekmīgi risina problēmsituācijas, kuras rodas saistībā ar mācību sasniegumu vērtēšanu.

Tiek veikta mācību un audzināšanas procesa diferenciācija un individualizācija, to pielāgojot atbilstoši audzēkņu spējām, iepriekšējām zināšanām. Mācību procesā tiek pielāgoti sasniedzamie rezultāti, mācību satura apguves secība, mācību stundas struktūra. Pedagogi mācību procesā izmanto dažādas mācību metodes un metodiskos paņēmienus, vienlaikus tiek ņemtas vērā audzēkņu intereses un ievērota skolēncentrēta pieeja.

Mākslas jomas vērotajās mācību stundās audzēkņi iesaistījās ar interesi, ar atklājēja prieku veicot uzdevumus. Mācību stundas ir pārdomāti sagatavotas, atbilstošas vecumposma īpatnībām – uzdevuma veikšanai bija paredzēti vairāki secīgi posmi. Pedagogs ar katru audzēkni veidoja rosinošu un atbalstošu dialogu, sasaistīja jauno tēmu ar iepriekš apgūtajām zināšanām, sniedza atgriezenisko saiti.

 Trompetes un Eifonija spēles mācību stundas veidotas atbilstoši audzēkņu vecumam un fizioloģiskajai attīstībai, labā psiholoģiskā gaisotnē. Izglītības programmā “Trompetes spēle” mācās tikai 1.un 2.klases audzēkņi. Atbilstoši fizioloģiskajiem attīstības rādītājiem pedagogs piemēro iespēju uzsākt mūzikas instrumenta spēles apguvi, spēlējot blokflautu. Balstoties uz stundā vēroto, var secināt, ka audzēkņi ir motivēti apgūt mācību stundās piedāvāto izglītības saturu.

Vērotajās izglītības programmas “Vijoles spēle” mācību stundās pedagogs lielu uzmanību pievērš stājai, roku brīvībai, pirkstu pareizam stāvoklim uz stīgām un lociņa. Tiek izmantoti speciāli vingrinājumi. Vērojama laba komunikācija starp pedagogu un audzēkņiem. Pedagogs pievērš uzmanību ritmam un intonācijai, kā arī precīzi izpildītam tekstam. Pedagogs izmanto starppriekšmetu saikni (solfedžo), prasot audzēkņiem dziedāt uzdoto. Tiek pievērsta uzmanība arī uzdotā skaņdarba raksturam, dinamikai, akcentiem u.c.

Izglītības programmu “Klarnetes spēle”, “Saksofona spēle” vēroto mācību stundu norise un audzēkņu demonstrētās snieguma līmenis apliecina, ka pedagogi pilnībā nodrošina zināšanu, prasmju apguvi šo instrumentu spēlē. Saksofona spēles pedagogam ir liela pieredze, kā arī sava kvalitatīvi izstrādāta metodika instrumenta spēles apguvei. Saksofona spēles pedagogs darbā ar audzēkņiem ilglaicīgi gūst stabilus, augstus sasniegumus reģiona un valsts līmeņa konkursos. Klarnetes spēles pedagogs lielu uzmanību pievērš darbam ar talantīgiem audzēkņiem, kuri arī guvuši panākumus konkursos (2023./24. mācību gadā - Valsts konkursa II kārta - 2. vieta, Starptautiskais mazpilsētu un lauku mūzikas skolu pūšaminstrumentu spēles audzēkņu konkurss Ozolnieki 2024 - 1. vieta).

Izglītības programmu “Flautas spēle” īsteno 2 pedagoģes ar atšķirīgu pedagoģiskā darba stāžu un dažādu stundu vadīšanas stilu, taču abas izprot flautas spēles sasniedzamo rezultātu un metodes, kā to sasniegt. Kopš iepriekšējās akreditācijas, bija ņemti vērā eksperta ieteikumi un pedagoģe bija savas prasmes pilnveidojusi tālākizglītības kursos par flautas spēles mācību metodiku. Abas pedagoģes darbā izmanto specifiskus palīglīdzekļus, kas palīdz ambašūra un elpas nostādīšanai, kā arī metronomu ritma pulsācijas attīstībai. Vērotajās flautas spēles stundās secināts, ka audzēkņiem ir iespējams veiksmīgi apgūt zināšanas un prasmes flautas spēlē, ka pedagogi pielāgo izglītības saturu atbilstoši audzēkņa vecumam un spējām un nodarbības brīža emocionālajam noskaņojumam, ka izglītības process pamatā ir pedagogcentrēts. Vērotajās flautas spēles stundās bija redzama laba un gandrīz laba sadarbība starp audzēkni un pedagogu. Mācību stundās iespēja piedalīties arī audzēkņa vecākiem, lai vērojot stundā apgūstamo, mājās varētu palīdzēt vingrināšanās procesā. Šī iespēja arī tiek izmantota. Vērojams, ka stundas beigās skaidri formulēts mājasdarbs. Audzēkņi sarunā māk skaidri definēt, kas konkrētajā stundā izdevies, kas jāpilnveido, ko iemācījušies, kādu vērtējumu sev liktu.

Vērotās taustiņinstrumentu spēles mācību stundas noritēja labā, kvalitatīvā līmenī. Pedagogi nodarbībās lielu uzmanību pievērš instrumenta spēles pamatlietu pareizai izpildei un audzēkņu snieguma kvalitātei – pareizai sēdpozīcijai pie klavierēm, muguras un plecu daļas atbrīvotībai, pirkstu un roku kustības plastikai, kas saistīta ar skanējuma raksturu un kvalitatīva instrumenta skanējuma visos reģistros. Nodarbībās pielietotās mācību metodes ir daudzveidīgas un atbilst audzēkņu spējām un turpmākai attīstībai. Taustiņinstrumentu izglītības programmu audzēkņi piedalās Valsts konkursa iestādes, reģionālā centra un Latvijas Nacionālā kultūras centra rīkotajās kārtās gūstot atzinības un godalgotas vietas.

 Mācību procesā pedagogi ievēro audzēkņu personības attīstības vajadzības un iepriekšējās sagatavotības līmeni. Kopumā mācību process tiek diferencēts, vadoties pēc audzēkņa spējām un sagatavotības līmeņa. Ņemot vērā to, ka pamatdarba formas mūzikas izglītībā ir individuālā stunda, ir iespējams izvēlēties katra audzēkņa personībai, vecumposmam un attīstības pakāpei atbilstošas mācību metodes un individuālo mācību plānu. Pedagogi strādā papildus ar audzēkņiem, kuriem ir mācīšanās grūtības vai kuri ir kavējuši mācības slimības vai cita attaisnojoša iemesla dēļ. Izglītības iestāde plāno, veicina un atbalsta talantīgo audzēkņu līdzdalību konkursos, festivālos, skatēs, projektos u.tml. Izglītības iestāde atbalsta pedagogus darbā ar talantīgajiem audzēkņiem. Pedagogi strādā papildus ar talantīgajiem audzēkņiem, gatavojot tos konkursiem, koncertiem. Izglītības iestāde savu iespēju robežās atbalsta talantīgos audzēkņus un viņu pedagogus, apmaksājot audzēkņu dalības maksas konkursos un nodrošinot ar transportu.

Izglītības iestādē sistemātiski sniedz palīdzību vai konsultācijas audzēkņiem, kuriem mācības sagādā grūtības vai kuri ilgstoši nav apmeklējuši izglītības iestādi.

Kopumā mācību procesā liela vērība pievēsta katram audzēknim, sniedzot iespēju radošai izpausmei un savu sasniegumu demonstrēšanai. Par tradīciju kļuvuši divas reizes gadā organizētie koncerti, kuros piedalās katrs audzēknis, tai skaitā 1.klašu audzēkņi, demonstrējot jau apgūto. Īstenojot izglītības programmas, tiek ievērots princips “skola kā mācīšanas organizācija”. Audzēkņu dalība konkursos tiek rūpīgi izvērtēta, izglītības iestādē noteikta sistēma šo lēmumu pieņemšanai, pievērš uzmanību audzēkņu sagatavošanas procesam, tai skaitā psiholoģiskai sagatavošanai.

Mūzikas izglītības programmu audzēkņi novērtē iespēju muzicēt ansamblī, kā arī izmēģināt dažādus mūzikas instrumentus papildu savai specialitātei. Arī mākslas programmas audzēkņiem pasākumu ietvaros ir iespēja izmēģināt ritmiskos mūzikas instrumentus.

 *Ir iespējams “Vizuāli plastiskā māksla I” izglītības programmas īstenošanā plānot mācību stundas pāros pa 2 stundām vienā priekšmetā, lai būtu vairāk laika tēmas plašākai un dziļākai apguvei un praktiskajam darbam.*

*Ir iespējams “Vizuāli plastiskā māksla I” izglītības programmas īstenošanā mērķtiecīgi, nodrošinot starppriekšmetu saiti, plānot mācību stundas pāros pa 2 stundām divos atšķirīgos priekšmetos, lai audzēkņiem būtu iespēja izprast mākslas procesu vienotību.*

*Ir iespējams “Vizuāli plastiskā māksla I” izglītības programmā sniegt papildu atbalstu dalībai valsts un starptautiskos konkursos, nodrošinot audzēkņiem individuālas konsultācijas un nepieciešamos specifiskos materiālus kvalitatīva rezultāta sasniegšanai.*

*Ir iespējams izglītības programmā “Vijoles spēle” jau no 1.klases vairāk pievērst audzēkņu uzmanību labas skaņas veidošanai un precīzākam lociņa sadalījumam.*

**Kvalitātes vērtējuma līmenis** **“Ļoti labi”.**

* 1. **Elements “Pedagogu profesionālā kapacitāte”.**

Visu mācību priekšmetu pedagogiem ir atbilstoša izglītība un kvalifikācija. Mācību stundās gūts apliecinājums pedagogu profesionalitātei, redzams, ka pedagogi ir ieinteresēti audzēkņu mācību sasniegumos, kā arī vērojama pozitīva komunikācija saskarsmē ar audzēkņiem. Pedagogi mācību procesā izvēlas mācību un audzināšanas metodes individuāli katram audzēknim.

Mūzikas izglītības programmās darbs visās nodaļās ir vērsts uz to, lai katrs audzēknis labi apgūtu izvēlēto mūzikas instrumentu. Savā darbā pedagogi gatavo audzēkņus konkursiem, vada kolektīvās muzicēšanas ansambļus, kā arī atsevišķi pedagogi, piemērām, Marita Karpa – akordeona spēles pedagoģe, aranžē un komponē mūziku bērnu ansambļiem ar akordeonu sastāvā, kā arī kopā ar kolēģi aktīvi gatavo audzēkņus Skolu jaunatnes dziesmu un deju svētkiem, kuros plānots arī akordeona mūzikas koncerts.

Mākslas jomas programmas pedagogi ir savas jomas profesionāļi, ar augstu radošo kapacitāti un pedagoģisko meistarību, emocionāli un praktiski ir uzsākuši nozares aktualitāti – jaunas programmas “Vizuāli plastiskā māksla I” – īstenošanu no 2024. gada 1.septembra.

Uzteicama ir gan pieredzējušo, gan jauno pedagogu aktivitāte, piedaloties profesionālās meistarības pilnveides kursos un meistarklasēs. Izglītības iestādē izveidota sistēma, izvērtējot izglītības iestādes pedagogu profesionālās pilnveides vajadzības, tai skaitā ņemot vērā pašu pedagogu izteiktās vēlmes un mācību stundu vērošanā gūtās atziņas. Izglītības iestādes direktore, rūpējoties par labbūtības jautājumiem, organizē atbilstošus kursus, veicinot pedagogu kolektīva izpratni par labbūtības aspektiem izglītības procesā. Ar atsevišķiem lektoriem – no pedagogu puses augsti novērtētiem – jau izveidota ilgstoša sadarbība. Liela nozīme pievērsta pozitīvās prakses popularizēšanai izglītības iestādes ietvaros. Izglītības iestādes pedagogu kolektīvā uzsākuši darbu četri jauni pedagogi, no kuriem viena ir Skrīveru Mūzikas un mākslas skolas absolvente. Lai veicinātu kolektīva saliedētību, tiek īstenoti tematiski un tradicionāli pasākumi, piemēram, metodiskā diena “Kopā” Skolotāju dienas ietvaros.

Pedagogu noslodze atbilst gan pedagogu kvalifikācijai, gan audzēkņu skaitam individuālajās mūzikas nodarbībās un nodarbību grupu skaitam un mācību priekšmetiem mākslas jomā. Vizuālās mākslas programmā, veidojot pedagogu slodzes un sadalījumu pa klasēm, ņem vērā to, lai katrā mācību klasē un grupā būtu nodrošināta pedagogu daudzveidība, ievērojot profesionālās ievirzes standartā noteikto.

**Kvalitātes vērtējuma līmenis** **“Ļoti labi”.**

* 1. **Elements “Izglītības programmu īstenošana”.**

Izglītības iestādē tiek īstenotas aktuālas profesionālās ievirzes izglītības programmas, kas dod iespēju audzēkņiem turpināt izglītību profesionālās vidējās izglītības iestādēs, ko apliecina absolventu monitorings. Īstenotajās profesionālās ievirzes izglītības programmās ir nemainīgi augsts audzēkņu skaits, kas norāda uz ieguldījuma un izmaksu efektivitāti, izglītības iestādes popularitāti.

Izglītības iestādes tīmekļa vietnē ir informācija par īstenotajām izglītības programmām, kā arī ir pieejams izglītības iestādes pašnovērtējuma ziņojums.

Sarunās ar izglītības iestādes administrāciju, dibinātāju un pedagogiem gūts apliecinājums par vienotu izpratni par izglītības iestādes īstenoto izglītības programmu mērķiem un sasniedzamajiem rezultātiem. Izglītības iestāde katru gadu izvērtē izglītības satura apguves kvalitāti, ņem vērā audzēkņu mācību sasniegumus. Galvenais uzdevums pirms 2024./2025. mācību gada bija – sekmīgi ieviest jaunās izglītības programmas mākslā un mūzikā (atbilstoši normatīvajam regulējumam par valsts profesionālās ievirzes izglītības standartu mākslu jomā). Izglītības programmām un katram mācību priekšmetam izvirzītie izglītības kvalitātes mērķi un uzdevumi ir konkrēti un izmērāmi.

Izglītības iestādē organizētie mācību un ārpusstundu pasākumi ir pārdomāti, nodrošina izglītības programmas mērķu sasniegšanu un papildina ikdienas mācību un audzināšanas procesu. Pedagogiem ir vienota izpratne par to, kādēļ tiek rīkots konkrētais pasākums, kāds ir tā mērķis. Piemēram, lai veicinātu vecāku iesaisti izglītības iestādes dzīvē, Skrīveru Mūzikas un mākslas skola aizsākusi jaunu tradīciju — aicināt audzēkņus kopā ar vecākiem uz ģimeņu rītiem, kuros kopā pavadīt laiku radošā atmosfērā. Izglītības iestādē atbildība par mācību un ārpusstundu pasākumiem tiek deleģēta, pedagogi un audzēkņi iesaistās pasākumu sagatavošanā un īstenošanā. Piemēram, 2023./2024. mācību gadā tika praktizēta 7. klases un 8. klases audzēkņu iesaiste izstāžu iekārtošanā ar mērķi gūt priekšstatu par izstādes kuratoru darbu, kā arī attīstīt izpratni par mākslas darba eksponēšanu, izstādes noformēšanu. Liela vērība pievērsta skatuves kultūras izkopšanai, audzēkņu vecāki aptaujā pilnībā atbalsta šo audzināšanas darba virzienu un respektē noteiktās prasības.

Mācību gada un mācību posmu sākuma un beigu laiks vienmēr tiek izmantots efektīvi un produktīvi, lai sasniegtu mācību mērķus. Jūnijā audzēkņi piedalās novada svētkos, bet pedagogi gatavo metodiskos materiālus, savukārt augustā notiek nometne. Izglītības iestādes darba organizācija ir plānota tā, lai audzēkņiem un pedagogiem ir iespējams savlaicīgi ierasties uz mācību stundām, sagatavoties tām un visu paredzēto laiku veltīt produktīvam mācību darbam. Izglītības iestādes vadība iesaistās un risina gadījumus, kad tiek konstatētas problēmas, uzklausot visas iesaistītās puses.

Profesionālās ievirzes izglītības programmas “Vizuāli plastiskā māksla I” īstenošana nodrošina kvalitatīvu zināšanu, prasmju un kompetenču apguvi atbilstoši mākslas izglītības turpināšanai nākamajā pakāpē. Pašvērtējuma ziņojumā minēts, ka mākslas programmas audzēkņi piedalās Latvijas un starptautiskos konkursos, augstus sasniegumus gūst 30%. Vairāki mākslas programmas absolventi turpina izglītību gan profesionālās vidējās izglītības līmenī tehnikumos, mākslas un dizaina vidusskolās, gan augstskolās. Ir izstrādātas mācību priekšmetu programmas atbilstoši Valsts profesionālās ievirzes izglītības standartam mākslu jomā un Latvijas Nacionālā kultūras centra definētajām mācību priekšmetu vadlīnijām. Mākslas programmas audzēkņiem ir iespēja piedalīties dažādu sadarbības projektu īstenošanā skolā – tiek veidoti pasākumi svētkos, kur muzicē mūzikas programmu audzēkņi, bet izstādes veido mākslas programmas audzēkņi. Audzināšanas darbs ir integrēts mācību procesā, patriotisma tēmas tiek risinātas caur tuvākās apkārtnes, dabas un vēstures izzināšanu. Karjeras izglītība tiek mērķtiecīgi plānota, notiek darbnīcas un tikšanās ar izglītības iestādes absolventiem, kuri turpina mākslas izglītību nākamajā pakāpē.

Izglītības programmu “Trompetes spēle II” un “Eifonija spēle II” programmu apguve nodrošina samērā kvalitatīvu zināšanu, prasmju un kompetenču apguvi, par ko liecina mācību stundās vērotais, kā arī tas, ka Eifonija spēles 4. klases audzēknis 2023./2024. mācību gadā notikušajā Valsts konkursā tika izvirzīts uz II kārtu un ieguva II vietu. Vērojama laba pedagogu sadarbība, tostarp, lai nodrošinātu orķestra darbību, nosacīti tik nelielā apdzīvotā vietā. Vērotais akreditācijas laikā, rosina apsvērt lietderību 1. klases audzēkņiem pirmajos mācību mēnešos, ņemot vērā minimālās sagatavošanās iespējas, uzstāties ar individuālu skaņdarba izpildījumu.

Izglītības programmas “Vijoles spēle” mācību priekšmeta programmas ir izstrādājuši attiecīgo mācību priekšmetu pedagogi. Programmā ir skaidri noteikti mērķi un galvenie uzdevumi, kā arī precīzi norādīts ieskaišu, mācību koncertu, pārcelšanas un beigšanas eksāmenu skaits un prasības, atbilstoši katrai klasei. Pievienots arī ieteicamais nošu materiāls, kas sevī ietver gan latviešu komponistu skaņdarbus, gan mūsdienu ārzemju komponistu skaņdarbus, kas vairāk tiek izmantoti kolektīvajā muzicēšanā (vijolnieku ansamblī). Mācību priekšmetu programmās ir pievienota vērtēšanas kritēriju tabula. Audzēkņiem ir plašas iespējas attīstīt savus talantus.

Izglītības programmu “Saksofona spēle” un “Klarnetes spēle” vēroto mācību stundu uzbūve ir pārdomāta, metodiski pilnvērtīgi organizēta, pievēršot pienācīgu uzmanību stājai, elpai, apgūstamo elementu analīzei. Stundas sastāv no dažādiem komponentiem (elpas vingrinājumi, toņa veidošana, iespēlēšanās, gamma, skaņdarbi), kas liecina par mērķtiecīgu, daudzpusīgu metodiski pamatotu darbu. Pedagogi vienlīdz aktīvi strādā gan ar talantīgajiem audzēkņiem, gan ar audzēkņiem ar viduvēju sniegumu. Tiek uzstādīti konkrēti, pamatoti uzdevumi un sasniegts vēlamais spēles prasmes uzlabojums. Instrumentu spēles mācību priekšmetu programmas izstrādātas, ņemot vērā Latvijas Nacionālā kultūras centra attiecīgo mācību priekšmetu programmu vadlīnijas. Vērojot mācību stundas, iespējams secināt, ka pedagogu prasības un audzēkņu spēles prasmes kopumā atbilst programmu saturam. Izglītības iestādes stundu sarakstā ir dažādi stundu sākuma laiki, vairākiem pedagogiem starp mācību stundām nav starpbrīžu, kas var ietekmēt mācīšanas un mācīšanās kvalitāti. Izglītības iestādē liela uzmanība tiek pievērsta jauno pedagogu kvalitatīvai iesaistei mācību procesā, metodikā, kuru koordinē mentori.

Izglītības iestāde īsteno aktuālu un pieprasītu izglītības programmu “Flautas spēle”, kas audzēkņiem nodrošina iespējas apgūt mūsdienīgas nepieciešamās zināšanas, prasmes un kompetences izvēlētajā specialitātē. Arī šī izglītības programma ir izveidota balstoties uz Latvijas Nacionālā kultūras centra ieteiktajām vadlīnijām. Viena no programmas svarīgākajām sastāvdaļām ir kolektīvā muzicēšana, kas tiek īstenota atbilstošā un motivējošā veidā – orķestrī, kas skolā darbojas jauktā sastāvā un dažāda sastāva ansambļos. Izstrādājot izglītības iestādes darba un mācību plānus, pedagogi savstarpēji sadarbojas. Flautas spēles pedagoģe ir arī Pūšaminstrumentu spēles nodaļas vadītāja. Viņas vadībā pedagogi savstarpēji vienojoties, nosaka apgūstamos kritērijus, plāno ieskaišu grafiku, koncertus, dalību konkursos. Ir izstrādāti precīzi mācību sasniegumu vērtēšanas kritēriji. Pūšaminstrumentu spēles pedagogi aktīvi veicina audzēkņu dalību dažādos koncertos, gan Skrīveros, gan Aizkraukles novadā, dalību festivālos un konkursos, kur iegūtas gan Atzinības, gan godalgotas vietas (Valsts konkurss, “Sudraba flauta”- I vieta, “Flautu balsis”- III vieta, u.c.), kā arī dalība “Plus” nometnē, kuras lielākā vērtība ir kolektīvā muzicēšana.

Klavierspēlē un akordeona spēlē ir precīzi un atbilstoši izstrādātas izglītības programmas. Mācību priekšmetu programmās “Kolektīvā muzicēšana” un “Vispārējās klavieres” ir skaidri norādītas prasības, ieteicamā literatūra, vērtējuma skaidrojumi. Akordeona spēles audzēkņiem – katram mājās ir savs instruments, uz kura vingrināties. Mūzikas instrumenti ir arī pieejami izglītības iestādē, ar kuriem var nodrošināt, ja instrumenta nav mājās. Taustiņinstrumentu izglītības programmu audzēkņi piedalās Valsts konkursā iestādes, reģionālā centra un Latvijas Nacionālā kultūras centra rīkotajās kārtās, gūstot atzinības un godalgotas vietas.

 *Ir iespējams izglītības programmas “Vizuāli plastiskā māksla I” īstenošanā katra semestra noslēgumā izvērtēt jauno mācību priekšmetu programmu satura atbilstību audzēkņu aktuālajām vajadzībām, interesēm un prasmēm, priekšzināšanām, pēc nepieciešamības izstrādāt jaunus mācību uzdevumus, dažādot metodes, kā arī izglītības programmas apguvi papildināt ar vietējai kopienai aktuāliem radošiem projektiem.*

*Ir iespējams “Vizuāli plastiskā māksla I” programmas īstenošanā plānveidīgi sadarboties dažādu priekšmetu pedagogiem, nodrošinot starppriekšmetu saikni un starpdisciplināru mācīšanos.*

*Ir iespējams sakārtot izglītības iestādes stundu sarakstu tā, lai starp mācību stundām būtu 5 minūšu starpbrīži un būtu kopējs stundu sākumu laiks visā mūzikas nodaļā.*

*Ir iespējams veidot ciešāku metodisko sadarbību starp klarnetes un saksofona spēles pedagogiem, organizējot mācību koncertus un tehniskās ieskaites.*

*Ir iespējams mācību gada noslēgumā analizēt, pārskatīt Klarnetes spēles izglītības programmas saturu un mācību rezultātus, lai secinātu, vai visi audzēkņi spēj sasniegt programmā noteiktās tehniskās prasības.*

**Kvalitātes vērtējuma līmenis** **“Ļoti labi”.**

**3. KATEGORIJA “IEKĻAUJOŠA VIDE”**

**3.1. Elements “Pieejamība”.**

Izglītības iestādē izglītības programmas ir pieejamas jebkuram audzēknim, neatkarīgi no tautības, sociālā vai materiālā stāvokļa. Pedagogi pārzina audzēkņu problēmas un vajadzības, līdz ar to spēj strādāt ar audzēkņiem, kuriem ir mācīšanās grūtības. Direktore organizē pedagogu profesionālās pilnveides kursus pedagogiem, papildinot zināšanas par aktuālām tēmām iekļaujošās izglītības jomā.

Lieliska sadarbība ar pašvaldību, tai skaitā ar sociālajiem darbiniekiem, ja nepieciešams kopā risina problēmas, noskaidro, kuriem bērniem sniedzams atbalsts.

Izglītības iestādes pirmā stāva telpas ir pielāgotas cilvēkiem ar kustību traucējumiem. Labierīcības ir pieejamas ratiņkrēslu lietotājiem, starp telpām nav sliekšņu. Āra teritorijā izbūvēta atbilstoša uzbrauktuve un iegādāta palīgierīce – mobilais pacēlājs, lai atvieglotu cilvēkiem ar īpašām vajadzībām iekļuvi izglītības iestādes telpās. Vajadzības gadījumā, pirmajā stāvā ir iespēja nodrošināt visu mācību priekšmetu programmu apguvi audzēkņiem ar kustību traucējumiem.

Izglītības iestādē mācības priekšlaicīgi tiek pārtrauktas ļoti reti. Pedagogi iesaista visus mūzikas programmu audzēkņus kolektīvajā muzicēšanā, kas dod iespēju arī mazāk apdāvinātiem audzēkņiem piedalīties dažādos pasākumos un koncertos. Izglītības iestāde pieejama arī citu skolu un pirmsskolas izglītības iestāžu bērniem, kuri tiek aicināti uz pasākumiem, tādējādi iepazīstot Skrīveru Mūzikas un mākslas skolu, piemēram, tiek organizēti “Ģimeņu rīti” nolūkā iepazīstināt ar izglītības iestādes darbu.

Izglītības iestāde ir atvērta arī svētdienās. Tas dod iespēju nākt muzicēt arī tiem bijušajiem audzēkņiem, kuri neturpina mūziķa karjeru.

*Ir iespējams rast iespēju izglītības iestādē īstenot interešu izglītību (sagatavošanas klases) mūzikas un mākslas jomās, paplašinot mākslu izglītības pieejamību pirmsskolas un pirmo klašu bērniem.*

**Kvalitātes vērtējuma līmenis** **“Ļoti labi”.**

**3.2. Elements “Drošība un psiholoģiskā labklājība”.**

Liela uzmanība pievērsta drošības un psiholoģiskās labklājības jautājumiem. Lai noskaidrotu audzēkņu labsajūtas un drošības jautājumu izpratni, izglītības iestādē katru gadu notiek anketēšana. Jaunāko klašu audzēkņiem izveidotas speciālas anketas, atbilstošas vecumposmam, viegli saprotamas un uztveramības uzlabošanai anketās iekļauti grafiskie attēli. Aptauju dati apliecina to, ka lielākā daļa audzēkņu izglītības iestādes vidē jūtas ļoti labi un labi, visiem ir izpratne par to, pie kā vērsties drošības apdraudējuma gadījumā. Atsevišķa anketa izveidota, lai apzinātu audzēkņu adaptācijas jautājumus, izpratni par izglītības iestādes kārtības noteikumiem, sniedzot arī iespēju anketā izteikt priekšlikumus vides un mācību procesa uzlabošanai. Ņemot vērā audzēkņu ieteikumus, izveidota telpa “Domnīca”, kas paredzēta atpūtai, brīvā laika pavadīšanai, izzinošām patstāvīgām nodarbēm un dažādu aktivitāšu īstenošanai. Šīs telpas uzturēšana kārtībā ir pašu audzēkņu atbildība, noteikumi tiek ievēroti un respektēti, kas liecina par audzēkņos izveidoto atbildības sajūtu, disciplinētību un izglītības iestādes kopējo vērtību respektēšanu. Kopumā mācību un audzināšanas darbs un vērsts uz to, lai veicinātu audzēkņos atbildību par savu rīcību un veidotu pozitīvus ieradumus.

Lai uzsākot skolas gaitas neradītu papildu spriedzi, 1.klašu audzēkņiem augustā organizē dienas nometni, nolūkā iepazīstināt ar izglītības iestādes vidi un veicināt bērnu adaptāciju mācībām.

Izglītības iestādē izstrādāti iekšējie normatīvie dokumenti, kuros iekļauti gan drošības, gan darba kārtības noteikumi, kā arī rīcība, konstatējot fizisku, emocionālu vai psiholoģisku vardarbību pret audzēkni. Par to, ka audzēkņiem šī kārtība ir skaidra un saprotama liecina aptauju rezultāti. Sarunās ar izglītības iestādes personālu, audzēkņiem un viņu vecākiem, secināms, ka iekšējās kārtības noteikumi ir saprotami, tie tiek ievēroti, audzēkņi izglītības iestādes telpās jūtas droši.

**Kvalitātes vērtējuma līmenis** **“Ļoti labi”.**

**3.3. Elements “Infrastruktūra un resursi”.**

Iestādē izglītības programmas īstenošana tiek nodrošināta audzēkņu dzīvībai un veselībai drošos apstākļos. Telpu platība un tehniskais aprīkojums atbilst drošības un higiēnas prasībām. Sanitārhigiēniskie apstākļi telpās ir atbilstoši mācību procesa prasībām. Iestādes vide rosina lietišķu darba atmosfēru. Mācību telpas un gaiteņos izvietotā informācija atbilst mūsdienu funkcionālās estētikas prasībām.

Klases ir estētiski noformētas, par ko rūpējas arī paši pedagogi. Teritorija ap iestādi ir sakārtota, droša, pārskatāma, ir iespējams dažādot mācību procesu un darboties āra teltī, ir uzstādīti jauni soliņi. Izglītības iestādes telpas tiek optimāli izmantotas. Telpu iekārtojumā ievērotas ergonomikas prasības, ikdienā tiek ievēroti ekoskolas principi.

Vizuāli plastiskās mākslas programma tiek īstenota labiekārtotās, izremontētās klasēs, ir pārdomāts tehniskais aprīkojums. Ir vēlams papildināt tehnisko aprīkojumu mācību priekšmeta “Mediju pamati” sekmīgai apguvei. Ir pieejami datori, atbilstošs programmnodrošinājums mācību priekšmeta “Datorgrafika” apguvei. Klasē, kurā tiek apgūts mācību priekšmets “Mākslas pamati”, ir interaktīvs ekrāns, mācību priekšmetu “Keramika” un “Veidošana” pilnvērtīga procesa apguvei ir keramikas apdedzināšanas krāsns. Mācību telpas ir gaišas, mājīgas, ir aprīkotas ar atbilstošām mēbelēm.

Kopumā izglītības iestādes materiāli tehniskais nodrošinājums mākslas un mūzikas programmu apguvei ir atbilstošs kvalitatīva mācību procesa nodrošināšanai. Audzēkņiem ir izveidota atpūtas telpa.

Mūzikas izglītības programmu “Trompetes spēle” un “Eifonija spēle” materiāli tehniskais nodrošinājums ir pilnībā atbilstošs, lai nodrošinātu kvalitatīvu mācību darbu.

Izglītības programmas “Vijole spēle” īstenošana notiek atbilstošās un gaumīgi iekārtotās telpās, kas ir gaišas un plašas. Audzēkņiem ir pieejami izglītības iestādes mūzikas instrumenti. Ir arī plašas iespējas iemācīties dažādu citu instrumentu spēles pamatus.

Izglītības iestādē ir pieejamie visi nepieciešamie materiāltehniskie resursi izglītības programmu “Klarnetes spēle”, “Saksofona spēle” un “Flautas spēle” īstenošanai. Izglītības iestāde bez maksas izīrē mūzikas instrumentus audzēkņiem. Sarunās pedagogi akcentē, ka izglītības iestādes vadība ir ļoti atbalstoša materiāltehniskās bāzes pilnveidošanai, uzlabošanai.

Izvērtējot pieejamo informāciju par pūšaminstrumentu spēles programmu īstenošanu, iespējams secināt, ka izglītības iestādei ir pietiekams materiālo resursu klāsts. Izglītības iestādei ir mūzikas instrumenti, ko piedāvāt nomāt audzēkņiem apmācības sākumposmā. Tālākā apmācības procesā vecāki iegādājas personīgos instrumentus. Pedagogiem ir saprotama kārtība, kā pieteikt viņu darbam vajadzīgās papildu iekārtas un resursus un kā pamatot to nepieciešamību. Lēmumu pieņemšana par resursu un iekārtu iegādi ir pamatota un atbilst izglītības iestādes attīstības prioritātēm. Nozīmīgs faktors mūzikas apguvē ir tas, ka klases, kurās tas ir nepieciešams, aprīkotas ar spoguļiem, piemēram, flautas spēles apguves procesam tas ir būtiski gan stājas, gan ambašūra kontrolei. Metodisko materiālu un nošu klāsts katram pedagogam individuāls. Klasēs ir dators ar interneta pieslēgumu, kuru izmantot gan elektroniskā mācību žurnāla aizpildīšanai, gan mācību procesam (mūzikas piemēru iepazīšanai, fonogrammu atskaņošanai utt.), pieejami arī regulējama augstuma nošu statīvi. Pedagogi ir nodrošināti ar dažādiem elpas trenažieriem u.c. specifisku aprīkojumu tieši pūšaminstrumentu spēles apguvei, kas ir katra pedagoga individuālais resurss. Katrā klasē ir informācijas dēlis, kur gūstama informācija par aktuālajiem notikumiem skolā, pieejams mācību pārbaudījumu grafiks, kā arī informācija par tālākās izglītības iespējām. Skaņas izolācija mūzikas mācību klasēs ir pietiekama. Ļoti liela nozīme ir zālei, kurā audzēkņiem ir iespēja koncertēt un apgūt izpratni par skatuves kultūru.

Izglītības iestādei ir samērā laba materiāltehniskā bāze arī veiksmīgai taustiņinstrumentu izglītības programmu īstenošanai. Materiāltehniskā bāze katru gadu tiek pārskatīta un iespēju robežās papildināta. Šobrīd visi taustiņinstrumentu spēles audzēkņi ir nodrošināti ar mācību programmai nepieciešamajiem mūzikas instrumentiem. Pedagogu rīcībā ir nepieciešamie, gan iestādē pieejamie, gan pašu sagādātie mācību un nošu materiāli.

Izglītības iestādes vadība arī apzina risināmos infrastruktūras jautājumus izglītības iestādes apkārtnē – nepieciešamību uzlabot kāpņu drošību ceļa pārejai (tunelim), kuru izmanto audzēkņi, lai droši šķērsotu ielu. Jautājums par šī tuneļa remontu un labiekārtošanu vairākkārtīgi pārrunāts ar pašvaldības atbildīgajiem darbiniekiem.

*Ir iespējams papildināt izglītības programmas “Vizuāli plastiskā māksla I” īstenošanai materiāli tehnisko bāzi un iegādāties grafikas presi kvalitatīvāka un profesionālāka rezultāta nodrošināšanai grafikas darbiem.*

*Ir iespējams plānot datoru nomaiņu datorgrafikas klasē, papildinot un dažādojot programmnodrošinājumu datorgrafikas un animācijas apguvei.*

*Izglītības programmas “Vijoles spēle” pilnvērtīgai nodrošināšanai būtu ieteicams rast finansiālu iespēju jau esošo mūzikas instrumentu bāzi papildināt vismaz ar vienu ļoti labu 4/4 vijoli, lai tā būtu pieejama talantīgākiem audzēkņiem, kuri piedalās konkursos, pārstāvot savu izglītības iestādi.*

*Ir vēlams iegādāties baritonbasa akordeonu.*

*Ir iespējams sadarboties ar dibinātāju, plānot un realizēt izglītības iestādes žoga nomaiņu.*

*Ir iespējams racionālāk iekārtot garderobes telpu, nodrošinot jaunāko klašu audzēkņiem ērtāku savu āra drēbju novietošanu.*

**Kvalitātes vērtējuma līmenis** **“Labi”.**

**4. KATEGORIJA “LABA PĀRVALDĪBA”**

**4.1. Elements “Administratīvā efektivitāte”**.

Izglītības iestādē ir izstrādāts dokuments “Attīstības plāns 2024. līdz 2027. gadam”. Attīstības plānā katrā no kvalitātes jomām izvirzīti attīstības uzdevumi katram mācību gadam un atbilstoši tam izstrādāts “Skolas rīcības plāns 2024. - 2027. gadam”. Ikgadējais izglītības iestādes pašnovērtējuma ziņojums strukturēti ataino izvirzīto prioritāro uzdevumu izpildi un tālākās attīstības vajadzības. Dokuments ir lakonisks, pārskatāms un reālai situācijai atbilstošs, par ko arī varēja pārliecināties akreditācijas procesā. Pašnovērtējuma dokumenta sagatavošanā iesaistīti gan pedagogi, gan administrācija, tas tiek sagatavots savlaicīgi – jau vasaras sākumā, kad mācību gada noslēgumā tiek izvērtēti sasniegumi.

Sarunās ar administrāciju gūta pārliecība, ka nozīmīga vērība pievērsta komandas darbam, tiek organizētas iknedēļas administrācijas un metodiskās sanāksmes, kurās tiek uzklausīti un izvērtēti pedagogu sniegtie priekšlikumi efektīva ikdienas mācību darba organizēšanai.

Mācību gada noslēgumā pedagoģiskās padomes sēdē izvērtē izvirzīto darba prioritāšu īstenošanu un tiek organizēts kopīgs darbs, izstrādājot nākamā mācību gada izglītības iestādes darba prioritātes.

Īstenojot projektus vai pasākumus, izglītības iestāde iesaista vecākus, izzina viņu viedokli, ņem vērā ierosinājumus. Viens no izglītības iestādes attīstības plānā izvirzītajiem uzdevumiem - iesaistīt audzēkņu vecākus izglītības iestādes pasākumu organizēšanā, veidojot saliedētu izglītības iestādes kopienu. Šis uzdevums tiek īstenots, to apliecina izglītības iestādes pasākumu plāns un tā izpildes rādītāji.

 Mērķtiecīgi organizēts metodiskais darbs, tas ir metodisko apvienību un metodisko komisiju pārziņā. Direktore pilnībā uzticas metodiskā darba vadītājiem. Metodisko apvienību vadītāji veic arī mentoru darba pienākumus. Izglītības iestādes direktore būdama mūziķe ir arī ieinteresēta mākslas pasaulē, uzticas kolēģiem ir droša par to, ka izveidotā sistēma darbojas veiksmīgi.

Izglītības iestādes darbā aktīvi tiek iesaistīti arī tehniskie darbinieki, nodrošinot pasākumu veiksmīgu norisi. Tiek cienītas iedibinātās tradīcijas, tās tiek attīstītas un papildinātas.

 Par lietpratīgu administratīvo darbu arī liecina savlaicīgi uzsāktā jaunā profesionālās ievirzes standarta ieviešanas plānošana un veiksmīgā jauno izglītības programmu īstenošana.

**Kvalitātes vērtējuma līmenis** **“Ļoti labi”.**

**4.2. Elements “Vadības profesionālā darbība”.**

 Vērtējot izglītības iestādes direktores profesionālo darbību, secināms, ka direktorei ir plašas zināšanas un izpratne par pedagoģijas un skolvadības jautājumiem, direktore ir lietas kursā par aktualitātēm normatīvajā regulējumā. Izglītības iestādei ir izvirzītas prioritātes, ievērojot valsts kultūrizglītība attīstības virzienus un īstenojot Aizkraukles novada izglītības attīstības stratēģiju. Direktore iedvesmojas no dažādiem projektiem, aktīvi pārņem labo praksi, ievieš to savā izglītības iestādē. Sarunās ar pedagogiem tiek norādīts, ka direktore vienmēr ir lietas kursā par notiekošo savā skolā, spēj iedvesmot un aizraut kolēģus.

 Izglītības iestādes direktores profesionalitāti apstiprina arī dibinātāja pārstāvju paustais, kā arī sarunā ar akcentēta direktores spēja sasniegt pozitīvus rezultātus, pamatot izglītības iestādes vajadzības, gūstot atbalstu no pašvaldības ieceru realizēšanai un materiāli tehniskā nodrošinājuma uzlabošanai. Izglītības iestādes dibinātājs novērtē direktores lietpratību resursu izmantošanā un precizitāti dokumentu sagatavošanā.

 Viena no izglītības iestādes direktores stiprajām pusēm ir spēja sadarboties gan ar kolēģiem, gan citu institūciju pārstāvjiem, gūstot gan atbalstu izglītības iestādei, gan pozitīvi to popularizējot. Direktore ir prasīga un sagaida no kolēģiem atbildīgu savu pienākumu veikšanu, to panākot ar skaidriem nosacījumiem, motivējošu attieksmi un vienlaikus nodrošinot atbalstošu un pozitīvu mikroklimatu.

**Kvalitātes vērtējuma līmenis** **“Ļoti labi”.**

**4.3. Elements “Atbalsts un sadarbība”.**

Pedagogi un audzēkņi piedalās dažādos vietējai kopienai nozīmīgos pasākumos. Izglītības iestādei ir izveidojusies cieša sadarbība ar Skrīveru sociālās aprūpes centru “Ziedugravas”, Aizkraukles novada sporta centru, Skrīveru Kultūras centru, Skrīveru Dienas aprūpes centru, Andreja Upīša memoriālo muzeju, Skrīveru pirmsskolas izglītības iestādēm “Sprīdītis” un “Saulēni”, Andreja Upīša Skrīveru vidusskolu, Skrīveru Bērnu bibliotēku. Katru gadu jūnija sākumā mūzikas izglītības programmu audzēkņi koncertē arī pagasta un novada svētkos. Katru pusgadu vecāku dienās norisinās koncertu cikli, kuros koncertē visi klases audzēkņi, kā arī katru pusgadu izglītības iestāde rīko koncertus Skrīveru Kultūras centrā. Kopumā izglītības iestāde ir aktīva pagasta kultūrvides veicinātāja. Izglītības iestādes vadība mērķtiecīgi, aktīvi virza mācību procesu, ārpusskolas darbu, organizējot sadarbību ar vietējām institūcijām. Aizkraukles novadā tiek rīkoti kopēji pasākumi novada mūzikas skolām, kas rosina šo izglītības iestāžu sadarbību un savstarpēju pieredzes apmaiņu. Pēc absolventu un vecāku iniciatīvas, sadarbībā ar Aizkraukles profesionālo arodvidusskolu tika īstenots projekts ,,Skolas atpūtas vietas labiekārtošana” skolas pagalmā.

Aizkraukles novada Izglītības pārvalde mācību gada beigās, izvērtējot audzēkņu sasniegumus, izcilākajiem audzēkņiem rīko svinīgu pasākumu ar naudas balvu piešķiršanu, tādējādi rosinot jauno talantu izaugsmi.

Kā arī izglītības iestāde bagātina novada kultūras dzīvi – katru gadu piedaloties Muzeju naktī ar koncertu, kā arī uzstājoties Aizkraukles novada bērnu konkursu uzvarētāju sveikšanā novadā, kā arī dažādos citos novada un pagasta svētku koncertos. Katru gadu audzēkņi piedalās Zemgales reģiona mūzikas skolu klavierspēles 7./8. klases audzēkņu festivālā – koncertā “Prieks muzicēt!”.

Audzēkņu vecāki augstu novērtē savu bērnu iespējas mācību procesa laikā daudz koncertēt un piedalīties izstādēs un konkursos. Vecāki sarunās apliecina, ka izglītības iestādes sniegtā informācija vienmēr ir savlaicīga un lietderīga, pietiekami detalizēta un precīza, saprotama visām pusēm. Vecāki arī atzīmē, ka arī norādes par mācību procesā veicamajiem uzlabojumiem vienmēr ir taktiskas, aizrādījumi tiek izteikti toleranti, ievērojot katra audzēkņa individualitāti. Kopumā izglītības process tiek organizēts tā, ka audzēkņiem tiek radīta drošības sajūta, motivācija un uzticēšanās. Izveidojusies pozitīva sadarbība ar vecākiem, atbalstot vecāku rosinātās idejas un tās īstenojot, piemēram, projektus mācību vides un ārtelpas attīstībai (bruģēts pagalms, kurā arī iespēja organizēt koncertus, plānotā “baskāju taka” u.c.).

Izglītības iestādes vadība sadarbībā ar dibinātāju ir pratusi līdzsvaroti un līdzvērtīgi attīstīt mūzikas un mākslas programmu materiāli tehnisko nodrošinājumu.

**Kvalitātes vērtējuma līmenis** **“Ļoti labi”.**

**V. KVALITĀTES VĒRTĒŠANĀ IZMANTOTĀS METODES**

5.1. Intervijas un sarunas (ar direktori, direktores vietniecēm, pedagogiem, audzēkņiem, vecākiem, dibinātāja pārstāvjiem);

5.2. Mācību stundu/nodarbību vērošana (kopā 28 stundas);

5.3. Izglītības iestādes apskate;

5.4. Dokumentu un informācijas analīze (nolikums, pašnovērtējuma ziņojums, darba plāns, izglītības iestādes iekšējās kārtības un drošības noteikumi, attīstības plāns, Valsts izglītības informācijas sistēmā pieejamā informācija, vērtēšanas kārtība u.c.);

5.5. Tīmekļvietnes un komunikācijas sociālajos medijos analīze.

**VI. IZGLĪTĪBAS IESTĀDES DARBĪBAS STIPRĀS PUSES**

|  |  |
| --- | --- |
| Elements | Stiprās puses |
| 3.2. | Izglītības iestādei viena no prioritātēm mācību procesā ir izvirzīta audzēkņu labizjūtas nodrošināšana, kas arī tiek īstenota – vadības un pedagogu attieksme pret audzēkņiem ir motivējoša un atbalstoša. Audzēkņu labizjūtas veicināšanai izveidota telpa “Domnīca”, kas paredzēta atpūtai, brīvā laika pavadīšanai, izzinošām patstāvīgām nodarbēm un aktivitāšu īstenošanai. |
| 3.3. | Izglītības iestāde starp mazpilsētu skolām izceļas ar vizuāli gaumīgu iekārtojumu – visas mācību telpas ir gaišas, estētiski noformētas, racionāli pārdomāta telpu funkcionalitāte. Telpu iekārtojumā ievērotas ergonomikas prasības, ikdienā tiek ievēroti ekoskolas principi.  |
| 4.3. | Izglītības iestādei ir nozīmīga loma vietējās kopienas kultūras telpā. Izglītības iestādes vadība pārdomāti un mērķtiecīgi kopj tradīcijas, rīko kopīgus mūzikas un mākslas pasākumus dažādu paaudžu skatītājiem. Pagalmā tiek veidoti sabiedrībai nozīmīgi svētku akcenti un vides objekti – “krāsu palete”, “krāsainie zīmuļi” un jaunie “klaviatūras soliņi”, kas nepārprotami liek atpazīt mūzikas un mākslas skolu. |

##

## **VII. UZDEVUMI IZGLĪTĪBAS KVALITĀTES UN IZGLĪTĪBAS IESTĀDES VADĪTĀJA PROFESIONĀLĀS DARBĪBAS PILNVEIDEI**

|  |  |
| --- | --- |
| Elements | Uzdevumi |
| 3.3 | Ir nepieciešams izglītības programmas “Trompetes spēle” īstenošanai iegādātiesvismaz vienu mazo trompeti (*pocket trumpet*), lai instrumenta spēles apguvē to izmantotu septiņus vai astoņus gadus veciem pirmo klašu audzēkņiem.*Informāciju par paveikto iekļaut izglītības iestādes pašnovērtējuma ziņojumā līdz 2025.gada 1.novembrim.* |
| 3.3. | Ir nepieciešams izglītības programmas “Eifonija spēle” īstenošanai iegādāties *Tuba Stand* statīvu, lai atvieglotu instrumenta turēšanu mazāka auguma eifonija spēlētājiem. *Informāciju par paveikto iekļaut izglītības iestādes pašnovērtējuma ziņojumā līdz 2025.gada 1.novembrim.* |
| 3.3. | Ir nepieciešams veicināt gājēju tuneļa remontu, lai nodrošinātu audzēkņiem drošu nokļūšanu no vispārizglītojošās mācību iestādes uz Skrīveru Mūzikas un mākslas skolu.*Informāciju par paveikto iekļaut izglītības iestādes pašnovērtējuma ziņojumā līdz 2025.gada 1.novembrim.* |

Pielikumā:

1. Elementu un rezultatīvo rādītāju novērtējums uz 7 lp.
2. Īstenotās izglītības programmas uz 1 lp.

Akreditācijas ekspertu komisijas vadītāja Elita Barisa

Datums skatāms laika zīmogā